Nka Dira Eng ge ke Nyaka go ba Hlatse ya Jehofa?
Jesu o boletše ka megato yeo o ka e gatago gore o be Hlatse ya Jehofa go Mateo 28:19, 20. Ditemana tšeo di bolela ka dilo tšeo motho a swanetšego go di dira gore e be molatedi wa Kriste. E nngwe ya dilo tšeo ke go bolela goba go ruta batho ka Jehofa.
Mogato wa pele: Ithute seo Beibele e se rutago. Jesu o laetše balatedi ba gagwe gore ‘ba dire batho barutiwa le go ba ruta.’ (Mateo 28:19, 20) Lentšu leo le fetoletšwego e le “morutiwa” le bolela gore “morutwana.” Dithuto tša Jesu Kriste tšeo di hwetšwago ka Beibeleng, di bolela ka seo o swanetšego go se tseba gore o phele bophelo bjo bo thabišago le bjo bo kgotsofatšago. (2 Timotheo 3:16, 17) Re tla thabela go ithuta le wena Beibele re diriša lenaneo la rena la thuto ya Beibele ya mahala.—Mateo 10:7, 8; 1 Bathesalonika 2:13.
Mogato wa bobedi: Diriša seo o ithutago sona. Jesu o rile bao ba ithutago ba swanetše ‘go boloka dilo tšohle tšeo a ba laetšego tšona.’ (Mateo 28:20) Se se bolela gore thuto ya gago ya Beibele ga se ya swanela go no ba go ipshina ka go bala, o swanetše gore o dire diphetogo tšeo di nyakegago tseleng yeo o naganago ka yona le boitshwarong bja gago. (Ditiro 10:42; Baefeso 4:22-29; Baheberu 10:24, 25) Ke moka batho bao ba bolokago ditaelo tša Jesu ba tutueletšega go dira phetho ya go mo latela ka go neela maphelo a bona go Jehofa Modimo.—Mateo 16:24.
Mogato wa boraro: Kolobetšwa. (Mateo 28:19) Ka Beibeleng, kolobetšo e swantšhwa le go bolokwa. (Bapiša le Baroma 6:2-4.) E ba bjalo ka leswao la go bontšha gore o hwile tseleng ya gago ya pele ya bophelo gomme o thoma bophelo bjo bongwe. Kolobetšo ya gago e bontšha gore o dumela phatlalatša gore o gatile megato e mebedi yeo Jesu a boletšego ka yona le gore o kgopela Modimo gore a go nee letswalo le le hlwekilego.—Baheberu 9:14; 1 Petro 3:21.
Ke tla tseba bjang ge e ba ke loketše go kolobetšwa?
Boledišana le bagolo ba phuthego. Ba tla boledišana le wena go bona gore o kwešiša seo se bolelwago ke kolobetšo, o diriša seo o ithutilego sona le gore o neetše bophelo bja gago go Modimo ka go rata.—Ditiro 20:28; 1 Petro 5:1-3.
Na megato ye e swanetše go gatwa le ke bana bao batswadi ba bona e lego Dihlatse?
Ee. Re dira seo Beibele e se laelago ge e re re godiše bana ba rena “ka tayo le temošo ya Jehofa.” (Baefeso 6:4) Lega go le bjalo, ge bana ba godile, ba swanetše go itirela phetho ya ge e ba ba tla ithuta seo Beibele e se rutago, ba se amogela le go se diriša pele ba ka kolobetšwa. (Baroma 12:2) Ge e le gabotse, motho yo mongwe le yo mongwe o swanetše go ikgethela bodumedi.—Baroma 14:12; Bagalatia 6:5.
Na Jesu o itše go na le ditsela tše dintši tšeo di lebišago phološong?
mailto:?body=Nka Dira Eng ge ke Nyaka go ba Hlatse ya Jehofa?%0a%0ahttps%3A%2F%2Fwww.jw.org%2Ffinder%3Fdocid%3D502016154%26wtlocale%3DSE%26srcid=share⊂ject=Nka Dira Eng ge ke Nyaka go ba Hlatse ya Jehofa?